**Проект !**

**До**

**Министерския съвет на**

**Република България**

*София,.....................2015 г.*

**Д О К Л А Д**

**от**

**Даниел Митов, министър на външните работи**

**Относно: Проект на Решение на Министерския съвет за одобряване на проект на Закон за изменение и допълнение на Закона за чужденците в Република България**

**Уважаеми господин министър-председател,**

**Уважаеми госпожи и господа министри,**

На основание чл. 31, ал. 2 от Устройствения правилник на Министерския съвет и на неговата администрация, предлагам на Вашето внимание проект на Решение на Министерския съвет за одобряване на проект на Закон за изменение и допълнение на Закона за чужденците в Република България.

Сега действащият Закон за чужденците в Република България е влязъл в сила на 23 декември 1998 г., и от тогава е претърпял над 20 изменения и допълнения. С предлаганите промени се цели неговите разпоредби да бъдат съобразени с натрупания опит от практическото му прилагане след присъединяването на България към Европейския съюз, най-вече с допълване и прецизиране на основанията за отказ за издаване на визи, както и с основанията за получаване на визи за дългосрочно пребиваване.

Предложени са промени в сферата на обжалването на отказите за издаване на визи, като изрично е записано, че те могат да се обжалват пред съда само относно тяхната законосъобразност. Тази промяна ще създаде добавена стойност в дейността по предотвратяване използването на територията на Република България като транзитен пункт за преминаване на лица, които имат намерение да участват или вече са участвали в терористични действия или групи.

Допълнени са текстове, засягащи статута на пребиваване на лица, които са членове на персонала на дипломатическо или консулско представителство, или на представителство на международна организация в Република България, както и на членовете на техните семейства.

Предвидени са уточнения и в някои от често използваните определения, като „държавен интерес” и „хуманитарни причини”.

В преходните и заключителни разпоредби на закона са предвидени и промени в Закона за българските лични документи, и в Закона за влизането, пребиваването и напускането на Република България на гражданите на Европейския съюз и членовете на техните семейства. Тези промени са свързани със създаването на по-детайлна уредба на случаите и условията, при които се издават временни паспорти на български граждани и временни документи за пътуване на граждани на ЕС, както и се създава по-детайлна уредба по отношение даването на личен номер на чужденците.

Предлаганите промени ще доведат до улесняване практическото прилагане на посочените по-горе закони и изясняване на казуси, по които досега в тях не са се съдържали точни отговори.

Проектът на Решение няма да доведе до пряко и/или косвено въздействие върху държавния бюджет, тъй като не предвижда изменения в събираните такси или прилаганите процедури.

Поради тази причина се прилага одобрена финансова обосновка от министъра на финансите в съответствие с чл. 35, ал. 1, т. 4, б. „б” от Устройствения правилник на Министерския съвет и на неговата администрация.

Проектът на акт не е свързан с изпълнение на актове на Европейския съюз, поради което не се прилага справка за съответствие с европейското право.

С оглед на гореизложеното и на основание чл. 8, ал.4, т.1 от Устройствения правилник на Министерския съвет и на неговата администрация, предлагам Министерският съвет да приеме представения проект на Решение на Министерския съвет за одобряване на проект на Закон за изменение и допълнение на Закона за чужденците в Република България.

***Приложения:***

1. Проект на Решение на Министерския съвет за одобряване на проект на Закон за изменение и допълнение на Закона за чужденците в Република България;
2. Справка за получените съгласувателни становища;
3. Таблица с получените становища;
4. Финансова обосновка;
5. Проект на съобщение за СМО;
6. Проект на Закон за изменение и допълнение на Закона за чужденците в Република България.
7. Мотиви към законопроекта.

**С УВАЖЕНИЕ,**

